# Dette skjedde i oktober og november

Det har vært en hektisk høst, med møter og planlegging av neste års aktiviteter.

## Politikere

Vi har gjennomført møter med flere av ungdomspartiene på Stortinget, som alle er positive til våre planer om en prøveordning, med en registerstudie. Dette vil bli tatt opp på årsmøter og landsstyremøter i ungdomspartiene i tiden som kommer, og vi vil forløpende legge ut informasjon om vedtak fra disse møtene. Først ute med et endelig vedtak var Unge Høyre, som på landsstyremøte den 15.12 vedtok at de ønsker å gjennomføre en prøveordning i Norge. Moderpartiene har hatt en travel høst med ny regjering og budsjettforhandlinger. Vi vil derfor ta opp igjen kontakten og møtevirksomheten overfor disse over nyttår.

## Pasientforeninger

Vi har holdt møter med Angstforeningen, Landsforeningen for PTSD og Mental Helse. Saken vil bli behandlet videre på styremøter og årsmøter, og vi vil holde dere informert om hva resultatene blir. Samtidig ønsker vi å slippe til med møter hos langt flere pasientforeninger i Norge. Men det er vanskelig å få åpnet dører. Vi er derfor svært takknemlige for hjelp. Kjenner du noen som sitter i styrer rundt omkring i lokal- eller landsforeninger? Last ned brosjyren, som er rettet mot pasientforeninger, fra vår hjemmeside. Del den med dem du kjenner og be dem kontakte oss for mer informasjon.

## Fagmiljø

Professor i farmakologi ved Universitetet i Tromsø, Aina Ravna, har nå fått ja fra 4 andre norske forskere, som ønsker å bidra til en realisering av studien. Vi har holdt møte med leder for forskningsgruppen på medisinsk cannabis ved Imperial College i London, Mikael Sødergren, og fått bekreftet at han ønsker å bidra inn i den norske studien. Fremover jobber vi for å få på plass et faglig samarbeid med Karolinska Instituttet i Sverige og forskningsgrupper i Finland, USA og Danmark. Vi har også hatt møte med Direktoratet for Medisinske Produkter, og fått verdifulle innspill knyttet til hvilket regelverk og etater som vil bli berørt av prøveordningen og studien. Fremover planlegges møter med Helsedirektoratet og Helse- og omsorgsdepartementet.

## Medier

Vi har utarbeidet brosjyrer som dere alle kan laste ned og spre til venner og kjente blant politikere, pasientforeninger, pasienter og fagpersoner. Medisinsk cannabis er et stigmatisert tema, derfor er det så virktig at vi alle bruker de kontaktnettene vi har til å bryte ned fordommer og feilinformasjon. Vi har fortsatt å legge ut poster på sosiale medier. Dette er viktig for å spre kunnskaper og bryte ned stigma. Vi forsøker å legge ut 3-4 poster i uken og har nå en økning på cirka 100 følgere i uken. Dette hadde vi ikke klart uten deres bidrag med å like, dele og kommentere på innleggene. Vi nærmer oss nå 3000 følgere! Dersom du har venner som er interessert i temaet: anbefal dem gjerne å følge oss. Dess flere vi blir, dess lenger når vi ut. Fremover vil vi også øke arbeidet med å få på trykk debattinnlegg og kronikker.

## Takk til dere alle

Til slutt vil vi takke dere alle for deres bidrag til å få dette til. Takk til dere som deler historien dere, takk til dere som engasjerer dere og sprer brosjyrer, takk til dere som liker og deler informasjon. Sammen er vi sterke!