# Hvorfor vet leger så lite om medisinsk cannabis?

## Spørsmål

Hvorfor vet leger så lite om medisinsk cannabis? 

## Svar

Visste du at cannabis var en vanlig medisin i over 5000 år – og ble skrevet ut på resept i Norge helt frem til 1965?

I dag, 60 år senere, opplever mange pasienter at legen knapt vet noe om medisinsk cannabis. Hva skjedde?

Fra medisin til forbud – og glemsel:

Historien starter i USA på 1930-tallet, da myndighetene lanserte «Krigen mot narkotika». Forbudet var ikke basert på medisinsk kunnskap – men på rasisme og industriell konkurranse.

- Cannabis var utbredt blant afroamerikanere og meksikanske immigranter, som hadde lang tradisjon for bruk. Ved å kalle planten «marihuana» og spre frykt gjennom filmer som Reefer Madness (1936), ble både planten og brukerne stigmatisert.

- Store industrier – som bomull, nylon og olje – fryktet konkurransen fra cannabis, som kunne brukes til alt fra klær og papir til plast. De drev lobbyvirksomhet for å få cannabis forbudt.

Resultatet? Cannabis ble forbudt, til tross for protester fra leger. Leger ble truet med bøter og tap av lisens hvis de fortsatte å skrive ut resept. Medisinsk bruk ble fjernet – og glemt. Pasientene fortsatte å bruke cannabis, men nå i undergrunnsmiljøer, der de delte erfaringer med hverandre.

Gjenoppdagelsen – og nye barrierer:

På 1980-tallet, under HIV-epidemien, begynte medisinsk cannabis igjen å få oppmerksomhet. Alvorlig syke pasienter i California brukte cannabis mot kvalme og appetittmangel. Folkelig støtte førte etter hvert til lovendringer – men ikke uten motstand.

I Norge ble medisinsk cannabis forbudt i 1965. Samme mønster gjentok seg: Legemidlet ble fjernet fra håndbøkene, og det ble ulovlig for leger å skrive ut resept.

I dag, når medisinsk cannabis er på vei tilbake, møter vi to store utfordringer:

1. Fra natur til syntetisk: Medisinen har gått fra å være naturlige, plantebaserte produkter til å bli syntetiske, isolerte virkestoffer.

2. Forskningens utfordringer: Dobbelblinde studier er blitt gullstandarden, men denne typen studier egner seg dårlig for hele plantematerialer som cannabis, som består av mange virkestoffer og ikke kan patenteres. Oppfølgingsstudier, som det finnes mange av på medisinsk cannabis, blir ofte ignorert. Legene kjenner rett og slett ikke til dem.

I tillegg har forskningen vært ensidig: I over 80 år har man nesten bare studert (og overdrevet) potensielle skadevirkninger, mens helsegevinstene har blitt oversett. I tillegg har forskere manglet både midler og tilgang til relevante cannabisprodukter.

Hvorfor vet leger så lite?

Det endocannabinoide systemet – kroppens reseptorsystem for cannabis – ble oppdaget i 1988, men er fortsatt fraværende på legestudier rundt om i verden. Så også i Norge. Verken medisinsk cannabis eller det endocannabinoide systemet er del av pensum på legeutdanningen i Norge i dag.

Derfor vet mange leger lite om medisinsk cannabis – mens pasientene ofte vet mer. Mange har måttet gjøre jobben selv: lese forskning, prøve ut medisinen og dele erfaringer med andre.

Samtidig har legene ikke fått verktøyene de trenger. Det finnes verken veiledere, retningslinjer eller opplæring i Norge.

Vi jobber for å endre dette. Gjennom prøveordningen og registerstudien jobber vi for økt utdanning og kursing blant leger. Det er et viktig steg mot tryggere og mer kunnskapsbasert behandling.


