# Dette skjedde i desember og januar

## Media

I løpet av disse månedene har vi ferdigstilt en kronikk og et debattinnlegg.

Kronikken [«Hvorfor sier Norge nei til medisinsk cannabis»](https://www.dagensmedisin.no/legemidler-smertebehandling/hvorfor-sier-norge-nei-til-medisinsk-cannabis/731257) var på trykk i Dagens Medisin 6. februar 2026. Som medforfattere var representanter fra flere pasientforeninger, sammen med forskningsleder for medisinsk cannabis ved Imperial College; Mikael Södergren. Kronikken har blitt delt mye i sosiale medier, og bidrar til å øke oppmerksomheten om behovet for en prøveordning i Norge. 

Vi har også ferdigstilt et debattinnlegg rundt førerkortreglementet. Denne har foreløpig blitt avslått av de store avisene i Norge, men vi fortsetter å henvende oss til mediehus, helt til vi får et «ja». 

Vi har tipset flere mediehus om aktuelle saker å skrive om, men dette har til nå ikke ført frem. Vi fortsetter dette arbeidet kontinuerlig. 

## Landsomfattende spørreundersøkelse

Den 5. januar 2026 gjennomførte vi sammen med Sapphire Nordics AB en landsrepresentativ InFact-spørreundersøkelse som viser at 61 % av nordmenn mener leger bør kunne forskrive medisinsk cannabis når annen behandling ikke gir tilstrekkelig effekt. Hele 21 % svarte «vet ikke» – en gruppe det bør være forholdsvis enkelt å nå med god informasjon. Samtidig er Norge blant de mest restriktive landene i Europa, med kun rundt 200 pasienter under behandling i 2024 – mens land som Danmark og Tyskland har gått i motsatt retning. Vi mener resultatene bør være en vekker for norske beslutningstakere.

Les [hele pressemeldingen her](https://kommunikasjon.ntb.no/pressemelding/18798478/flertallet-av-nordmenn-stotter-medisinsk-cannabis-ny-undersokelse) for å se detaljene.

## Underskriftskampanje

Den 22. januar lanserte Stopp lidelsen en ny underskriftkampanje. Mange av våre følgere har skrevet under på flere kampanjer tidligere, og kan kjenne på følelsen av at det nytter ikke likevel. Men det gjør det. Underskriftskampanjer er en god måte å synliggjøre et behov på, samtidig som det sprer informasjon om initiativet til et stadig større publikum. Tidligere kampanjer har blant annet bidrat til økt oppmerksomhet for saken og har åpnet dører inn hos politikere. Målet med denne kampanjen er å få gjennomført en minikonferanse om medisinsk cannabis og prøveordningen for sentrale Stortingspolitikere. 

Har du ikke signert enda? [Gjør det nå!](https://stopplidelsen.no/underskriftskampanje/medisinsk-cannabis-pa-resept/) Man kan også signere anonymt.

## Politikere

Vi har nå snart flertall på Stortinget! FrP, Venstre, Rødt og MDG har alle medisinsk cannabis i sine partiprogrammer. Det betyr at når Ap eller Høyre velger å støtte initiativet, så har vi flertall. Kjenner du noen i disse partiene, enten lokalt eller nasjonalt, vil vi oppfordre deg til å kontakte dem og fortelle dem hvorfor dette er viktig for deg. 

De fleste partier har nå byttet ut mannskapet i helse- og omsorgskomiteen. Vi jobber derfor med å få til møter med de nye representantene. Både i partier som støtter saken og i partier som ikke gjør det enda.

## Førerkort-saken

Stopp lidelsen har i ett år nå, forsøkt å komme til bunns i regelverket knyttet til medisinsk cannabis og førerkort. Det viser seg at regelverket *ikke* bygger på faglige vurderinger, men juridiske definisjoner. Sativex og Epidyolex er definert som «legemidler». Derfor kan man kjøre når man bruker disse. De resterende cannabinoid-medikamentene er definert som «narkotika», selv om de i praksis er like produktene som defineres som «legemidler». Bruker man disse produktene blir man automatisk fratatt førerkortet, helt uten faglige vurdering rundt om kjøreevne faktisk er påvirket. De som sitter med ansvaret for dette regelverket hos Helsedirektoratet har ingen planer om å endre dette, til tross for at det er opplagt urimelig. 

Vi har derfor kontaktet Helse- og Omsorgsdepartementet, Sivilombudsmannen, Statsforvalteren, Klageorgan for helsetjenester, Justis- og Beredskapsdepartementet, Samferdselsdepartementet, Pasient- og brukerombudet og Helsetilsynet for å be dem etterse at Helsedirektoratet forholder seg til faglige vurderinger, og ikke bryter lover om diskriminering eller utredningsinstruksen. Alle fraskriver seg ansvaret for dette, og peker på at det er politikerne som må på banen. Derfor er det viktig at en gjennomgang av førerkortreglementet blir en del av prøveordningen i Norge. 

## Pasientforeninger

Fibromyalgi-forbundet i Norge trykket i desember en artikkel i sitt medlemsblad som omhandlet medisinsk cannabis og prøveordningen Stopp lidelsen jobber med å få på plass. Dette bidrar til å spre informasjon og øke bevissthet blant pasientforeningene. 

De siste månedene har vi ikke klart å komme i dialog med noen flere pasientforeninger enn dem som allerede støtter oss. Vi har kontaktet Kreftforeningen, som sier de ikke har kapasitet til å prioritere dette nå. MS-forbundet har ikke svar på våre henvendelser. Heller ikke Revmatikerforbundet. Er du medlem i noen av disse foreningene, og ønsker muligheten til å teste ut medisinsk cannabis mot dine symptomer, kontakt dem og fortelle dem hvorfor dette er viktig for deg. Når henvendelsene kommer innenfra, er de vanskeligere å ignorere. 

## Fagmiljø

Stopp lidelsen samarbeider nå direkte med Imperial College London, som er et av de mest prestisjetunge universitetene i verden. De har et eget forskningsteam på medisinsk cannabis, ledet av svenske Mikael Södergren. De ønsker å bistå Norge med å innføre registerstudien, som vil bli bærebjelken i prøveordningen. Som tidligere informert er flere norske forskere interessert i å bidra til dette. Fagforankringen til initiativet er dermed sikret. 

Vi har avholdt møte med leder for pasient- og brukerombudet i Norge. Hun bekrefter at de har fått flere henvendelser knyttet til dette medikamentet. Blant annet historier om pasienter som har gått fra å være i jobb til å bli uføre, da de helt uten faglige begrunnelser plutselig ble fratatt resept på medisinsk cannabis. Nedgangen i utskrevne resepter har vært på nær 30 % siden 2022, da en regelendring gjorde det klart at sykehusene fra da av måtte betale for medisinen. 

Vi har kontaktet Helse- og Omsorgsdepartementet og Helsedirektoratet for å be om møter med dem. Vi venter på tilbakemeldinger og tidspunkt for dette. 

## Sosiale medier (og nyhetsbrev!)

I denne perioden har vi vært plaget med feil og problemer knyttet til Meta og Facebook. I midten av januar fikk vi en ubegrunnet og feilaktig begrensning i rekkevidden på innleggene våre. Til tross for at vi har brukt flere arbeidsdager på å kontakte Meta og be dem ordne opp, skjer det ikke noe. De sier selv at det ikke er noen feil på siden vår, men at det nå er opp til «systemet» å gjenopprette opprinnelig rekkevidde. De kan ikke gjøre noe mer manuelt, så vi må bare vente på at dette skjer av seg selv. Vi er derfor mer avhengig enn noen gang, av at alle våre følgere hjelper oss med å dele innlegg, og invitere venner og kjente som dere vet sympatisere med saken, til å følge oss.

Vi har nå 3.350 følgere på Facebook-siden vår, men veksten har vært betraktelig lavere etter at begrensningene ble innført. Vi har innsett at det er for sårbart å kun bruke Meta sine plattformer for å nå ut til alle som interesserer seg for saken, så vi har nå startet et godt gammeldags nyhetsbrev!

Her vil vi sende ut semi-månedlige oppdateringer og vi håper nyhetsbrevet kan bli en god backup hvis problemene fortsetter hos Meta. Det er uhyggelig at kommunikasjonen med våre følgere kan forsvinne over natten uten god grunn og tilsynelatende uten ankemulighet. Så meld dere på nyhetsbrevet!
