# Vår historie

Stopp lidelsen er en nasjonal interesseorganisasjon som jobber for å gjøre medisinsk cannabis tilgjengelig for pasienter i Norge. Vi ble stiftet i starten av 2025 for å løse den utfordrende situasjonen norske pasienter, leger og forskere står i når det gjelder foreskrivning av, og forskning på medisinsk cannabis i behandling.

Vi bygger videre på arbeidet fra medlemsorganisasjonen "Foreningen for cannabismedisin", som ble opprettet i 2016. Vi fikk utrettet mye, men i 2019 måtte vi dessverre sette medlemsorganisasjonen på pause etter å ha brent oss ut. Det var en hard lærdom, men etter en lengre pause har vi på nytt samlet krefter og endret strategi.

Vinteren 2024 startet vi forsiktig opp igjen med en kronikk i [Dagens Medisin](https://www.dagensmedisin.no/realisme-rundt-medisinsk-cannabis/606186): «Realisme rundt medisinsk cannabis». Denne ble etterfulgt av underskriftskampanjen «Medisinsk Cannabis NÅ!» med over 3000 underskrifter, og motiverte opprettelsen av Stopp lidelsen.

Nå er vi altså tilbake – sterkere og mer målrettet enn noensinne. Vi har organisert oss som en interessegruppe, med et klart mål: politisk endring som åpner for forskning, økt kunnskap i helsevesenet og en reell forbedring for pasientene som lider!

## Hvem er vi?

Vi er en liten, men dedikert gruppe – Sofie, Britt-Inger, Geir Roger og Ruben. Vi har kjempet for reell endring i mange år. Alle i organisasjonen jobber frivillig, og selv om vi har variabel kapasitet, har vi et stort hjerte for saken. Vi ber om forståelse dersom det tar tid før du får svar på henvendelser.

Vi har over tid knyttet til oss et stort nettverk av nasjonale og internasjonale eksperter, helsepersonell, akademikere og forskere med kompetanse og erfaring på området.

## Vi står på skuldrene til kjemper

Vi vil samtidig rette en stor takk til alle som har gått foran oss i denne kampen. De første pasientene og pårørende som stod frem i Norge, stod i utfordringer som gjør dagens kamp lettere å bære. Uten deres mot og offervilje hadde vi ikke vært der vi er i dag. Så en stor takk! 

De la grunnlaget. Nå fortsetter vi kampen, sammen – for dem, for oss, og for alle som kommer etter.

## Møt styret

**Sofie Haughom** er utdannet fysioterapeut med master i samfunnssikkerhet. Hun tar nå master i helsevitenskap. Sofie har stor interesse for fagfeltet og har skrevet fagsammendrag, kronikker, deltatt i debatter og holdt foredrag. Sofie har også personlig erfaring fra kampen for tilgang til cannabismedisin, og har stått frem med sin pasienthistorie i [NRK Ekko](https://radio.nrk.no/podkast/ekko_-_et_aktuelt_samfunnsprogram/sesong/202004/l_d183ff97-c98d-4015-83ff-97c98d4015fc) / [NRK Dokumentar](https://www.nrk.no/dokumentar/xl/sofie-sprayer-cannabis-under-tungen-fire-ganger-om-dagen-1.13458156).

**Britt-Inger Solheim** har lang erfaring som prosjektleder i flere internasjonale selskaper. Hun har lenge vært aktiv innen foreningsarbeid og har et stort nettverk innen pasientorganisasjoner og politikk. Hun deltar aktivt i møter, webinarer og debatter, og er et viktig bindeledd mellom pasienter og beslutningstakere.

**Geir Roger Moen** er en av Norges mest synlige stemmer for medisinsk cannabis. Han har deltatt i debatter og [medieopptredener](https://www.nrk.no/tromsogfinnmark/sykehuset-ahus-vil-ikke-lenger-gi-geir-roger-moen-cannabismedisin-1.16258980), og hans pasienthistorie har inspirert mange. Geir Roger er en viktig pådriver i vårt arbeid for å endre lovgivningen.

**Ruben Solvang** er pårørende og har sett hvor stor forskjell cannabismedisin kan utgjøre for pasienter som ikke får lindring av regulære medisiner. Han er teknisk altmuligmann med ansvar for nettsiden og jobber til daglig som IT-konsulent. Han ble også intervjuet av [NRK Trygdekontoret](https://tv.nrk.no/serie/trygdekontoret-dokumentar/sesong/2019/episode/MUHU10000619) i 2019.

Kort oppsummert setter vi pasientene i fokus og skaper forandring gjennom kunnskap, opplysning og samarbeid!

![](./cover.jpg)

<a class="button" href="/om-oss/vedtekter">Les våre vedtekter</a>
