# Hva ønsker vi å oppnå?

Målet er å finne en løsning på den utfordrende situasjonen som norske pasienter, leger og forskere står overfor når det gjelder bruk av medisinsk cannabis (MC) i behandling. Dette søker vi å gjøre ved å opprette en registerstudie og prøveordning i Norge, sammen med flere gjennomføringskriterier som må være oppfylt for at studien skal kunne realiseres:

## 1. Registerstudie i samarbeid med utlandet

Vi jobber for at Norge skal implementere Europas største registerstudie på medisinsk cannabis, utviklet ved Imperial College i London. Studien følger opp alle som bruker medisinsk cannabis - uansett hvilken sykdom de har eller hvilken type cannabis de bruker. Slik kan vi få oversikt over hvilke varianter av medikamentgruppen som virker best for ulike tilstander, sammen med bivirkninger som oppstår. Vi er allerede i dialog med flere Norske forskere som ønsker å bidra til dette.

## 2. Bred indikasjon for vurdering

For at studien skal kunne gi oss utvidet kunnskap, er det behov for å endre dagens situasjon der det er nesten umulig for pasienter å få resept på medisinsk cannabis i Norge. Dette til tross for at medikamentgruppen allerede ansees som lite risikabel i medisinsk sammenheng. Vi ønsker at det skal bli anerkjent at cannabis påvirker kroppens endocannabinoide system, som betyr at det kan hjelpe ved mange forskjellige sykdommer og plager. Vi mener derfor at leger bør kunne prøve ut medisinsk cannabis for alle tilstander der pasienten ikke har fått god nok hjelp av andre medisiner - så lenge det ikke er noen medisinske grunner til å unngå det.

## 3. Generell forskrivningsrett for alle leger

Vi ønsker at leger som allerede kan skrive ut sterke medisiner (A- og B-preparater), også skal kunne skrive ut medisinsk cannabis til sine pasienter. Vi jobber for at legen som kjenner pasienten best - og som følger dem opp til vanlig - også skal være den som tar avgjørelsen om medisinsk cannabis. Vi mener dette vil gi bedre oppfølging og mer helhetlig behandling for pasientene. Dette vil også være en viktig avlastning for en spesialisthelsetjeneste som allerede er overarbeidet og har lange helsekøer.

## 4. Dekning av medisinutgifter

Et medikament er ikke reelt tilgjengelig hvis pasienten ikke har råd til det. Alle som får resept på medisinsk cannabis bør få dekket kostnadene gjennom det offentlige, slik som med andre medisiner. I dag må pasientene stort sett betale alt selv, noe som skaper et todelt system der bare de med god økonomi får tilgang til behandlingen. Dette fører til at mange pasienter kjøper cannabis illegalt, der det er billigere, men uten kvalitetskontroll og trygghet.

## 5. Etterutdanning av leger og helsepersonell

Det er viktig at foreskrivningen av medisinsk cannabis foregår på en trygg og forsvarlig måte. Det er derfor behov for at leger får tilbud om kurs og opplæring om hvordan medisinsk cannabis brukes for å behandle ulike sykdommer. Legene sier selv at de mangler kunnskap på dette området, noe som også bekreftes i studier. Uten tilstrekkelig kunnskap kan ikke legene gi pasienter den beste behandlingen eller føle seg trygge på å forskrive medisinsk cannabis.

## 6. Gjennomgang av helsekrav til førerkort

For at pasienter skal kunne delta i studien er det behov for en grundig gjennomgang av regelverket rundt førerkort og medisinsk cannabis. Som det eneste landet i Europa, har Norge et regelverk som fører til at de fleste pasienter mister førerretten når de får resept på medisinsk cannabis. Dette selv om de bruker varianter og doser som ikke påvirker kjøreevnen. For andre medikamenter som kan ha en midlertidig påvirkning av kjøreevne operer Norge med et tillitssystem. Dagens regelverk diskriminerende derfor pasienter som bruker medisinsk cannabis.
