# Er medisinsk cannabis en ny medikamentgruppe? 

Cannabis har vært brukt medisinsk i over 5000 år, og var fullt lovlig å skrive på resept i Norge helt frem til 1965.

Planten har trolig sitt opphav i Asia, men spredte seg tidlig til store deler av verden. I Norge finnes spor av bruk helt tilbake til vikingtiden. En av kvinnene gravlagt i Osebergskipet hadde med seg en lærpose med cannabisfrø i graven. Ifølge universitetslektor Ellen Marie Næss ved Kulturhistorisk museum kan frøene ha vært brukt som smertestillende – eller som hjelp til å komme i kontakt med gudene. Cannabisplantens fibre ble også brukt til praktiske formål som tau, klær og seil.

Hampdyrking var utbredt i Norge helt frem til ut på 1900-tallet. Fibrene ble brukt til å lage klær, tekstiler og tauverk, mens frøene ble spist direkte av mennesker, fugler og husdyr eller presset til olje. Men så kom «krigen mot narkotika», og over natten ble det ulovlig å dyrke hamp – til tross for at planten hadde vært en del av norsk landbruk og folkemedisin i århundrer.

Også medisinsk bruk ble stoppet. Frem til 1965 kunne norske leger skrive ut resept på cannabis-tinkturer mot blant annet smerte, revmatisme og søvnproblemer. Pasientene hentet medisinene på apoteket – helt lovlig. Men med narkotikapolitikken som kom, ble også dette forbudt. Vedtaket ble gjennomført mot fagmiljøenes vilje, og det satte en stopper for all forskrivning av medisinsk cannabis i Norge. Legene risikerte bøter og å miste lisensen om de fortsatte å skrive ut resept. Medikamentgruppen ble også tatt ut av Legemiddelhåndboken og gikk etter hvert i glemmeboken. 

I dag lider pasienter fortsatt under denne pluttselige politiske endringen på 60-tallet. Mens nabolandene våre har begynt å åpne opp for medisinsk bruk av cannabis for ulike sykdomstilstander, henger Norge etter. Ikke fordi dokumentasjonen mangler – men fordi kunnskapen, viljen og motet til å endre systemet fortsatt mangler. Stigma og fordommer står i veien for pasienter som trenger lindring.
