# Formell klage til Riksrevisjonen

Stopp lidelsen sender nå formell klage til Riksrevisjonen og Statens undersøkelseskommisjon for helse- og omsorgstjenesten. Klagen er knyttet til Helsedirektoratets håndtering av førerkortveilederen for pasienter som bruker medisinsk cannabis. Etter å ha vært i dialog med direktoratet i over ett år, må vi dessverre konkludere med at det ikke er vilje til å revidere regelverket på saksbehandlingsnivå – til tross for grove og lovstridige feil i regelverket. 

## Hvorfor er dette regelverket ulovlig?

Helsedirektoratet har i årevis opprettholdt et regelverk som: 

1. Mangler faglig grunnlag – det bygger på juridiske definisjoner i åpen strid med utredningsinstruksen de er pliktige å følge.

2. Blander medisinsk cannabis med illegal rusbruk av cannabis. Et korrekt skille mellom legemiddelbruk og rusbruk er et grunnleggende forvaltningsrettslig krav. 

3. Fratar pasienter førerretten uten individuell vurdering, selv når legemidlene er forskrevet av spesialisthelsetjenesten, lege skriftlig bekrefter at kjøreevne ikke er påvirket og pasienten er stabil på behandlingen.

4. Bryter med forvaltningsloven § 17 ved å ikke ha gjennomført faglige vurderinger, ikke ha gjennomført høringer og å ikke ha involvert berørte parter.  

5. Diskriminerer pasienter ved å behandle dem ulikt basert på hvordan varianten av  medisinsk cannabis er klassifisert, uavhengig av virkestoffer eller påvirkning av kjøreevne.

Dette regelverket er ulovlig, strider mot rettsikkerhet og menneskerettigheter, og rammer tusenvis av pasienter som bare ønsker å leve normale liv.

Vi har samlet omfattende dokumentasjon som sendes til Riksrevisjonen, og krever at de handler raskt for å sikre at norsk praksis følger evidensbasert medisin, internasjonale standarder (f.eks. ICADTS) og grunnleggende rettsikkerhet og menneskerettigheter.

## Glenn Dahls sak: Et konkret eksempel på urettferdigheten

Glenn er ett av de mange ofrene for dette systemet. Til tross for at hans lege gjentatte ganger har bekreftet at han er fullt kjøredyktig, har han mistet førerretten automatisk – uten mulighet for individuell vurdering. Nå tar Glenn [saken til retten](https://stopplidelsen.no/nyheter/2026-03-10-SPLEIS-forerkort-tingretten/) for å kjempe for sin rett til å kjøre, og for rettferdighet for alle som er i samme situasjon.

Stopp lidelsen støtter Glenns sak, og tar parallelt sakskomplekset videre til Riksrevisjonen og mobiliserer politisk press. Denne tredelte strategien øker sjansene for endring. Men Glenn trenger din støtte for å gjennomføre rettssaken. Vi oppfordrer deg derfor at de som har mulighet støtter spleisen, enten det er små eller store bidrag.

## Hva kan *du* gjøre?

1. Del denne nyhet – jo flere som vet om dette, desto vanskeligere er det å ignorere!
2. Støtt Glenns rettssak – bidra med å få saken foran retten!
3. Les hele klagen som er gjengitt nedenfor.
