# Dette skjedde i første halvdel av 2026

Våren 2026 ble mer hektisk enn antatt, og nyhetsbrevet ble derfor nedprioritert. Vi ber om forståelse for det, og kommer her med en oppsummering av hele våren under ett.

Først og fremst vil vi takke alle som støtter arbeidet vårt – dere som liker og deler poster på sosiale medier, og som snakker med politikere, fagpersoner og pasientforeninger. Det betyr mer enn dere aner i arbeidet med å åpne dører for saken!

## Politikere

Denne våren har vi oppnådd viktige fremskritt på Stortinget. Stortingsrepresentant Anne Grethe Hauan (FrP) tok fatt i saken og initierte en debatt om medisinsk cannabis i Stortingssalen rett før påske, 26. mars. Helseminister Jan Christian Vestre fikk der flere sentrale spørsmål om hvorfor Norge fortsatt ikke har fått på plass en nasjonal prøveordning. Debatten har gitt ringvirkninger og åpnet dørene for informasjonsmøter med flere partier. Du kan se eller lese referatet fra hele debatten [på stortingets nettsider](https://www.stortinget.no/no/Hva-skjer-pa-Stortinget/videoarkiv/Arkiv-TV-sendinger/?meid=11609&del=1&msid=9947).

I løpet av våren har vi hatt møte med helsepolitiske talspersoner i Arbeiderpartiet, Høyre og MDG. Hos Høyre møtte vi Margret Hagerup (16. april) – et godt møte med en nysgjerrig og engasjert representant. Hos Ap møtte vi Mona Nilsen og Ragnhild Bergheim[^1], som tok seg god tid og vil bringe saken videre inn i Helse- og omsorgsdepartementet. Hos MDG møtte vi Marius Dalin, stortingsrepresentant for Sogn og Fjordane og medlem i helse- og omsorgskomiteen, samt Kristoffer Robin Haug, vararepresentant på Stortinget for Akershus, medlem av sentralstyret og MDGs helsepolitiske talsperson. I august er det dessuten avtalt møte med Kjersti Toppe (Sp), leder for helse- og omsorgskomiteen.

[^1]: **Rettelse:** I det opprinnelige nyhetsbrevet sendt på e-post kom feil navn med; Trude Christin Steen skulle være Ragnhild Bergheim! Vi fikk heller ikke med navn på MDG-politikerne. Beklager!

Møtene har vært todelte: Først informerer Stopp lidelsen om sakskomplekset, forskningen og løsningsforslaget – en pilotordning bygget på Europas største registerstudie på medisinsk cannabis. Deretter forteller pasientforeningene som støtter initiativet hvordan dagens situasjon slår ut for deres medlemmer.

For at de som sitter på Stortinget skal kunne ta avgjørelsene, trenger de støtte internt i eget parti. Vi har derfor også begynt å jobbe mot fylkes- og kommunenivå for å øke bevisstheten rundt saken på grasrotnivå. Kjenner du noen i FrP, Venstre, Rødt, SV, MDG, Ap eller Høyre – lokalt eller nasjonalt – oppfordrer vi deg til å ta kontakt og fortelle dem hvorfor dette er viktig for deg. Du kan også be dem lese mer på [hjemmesiden vår](https://stopplidelsen.no/), eller dele brosjyrene som ligger der.

## Media

Kronikken "[Hvorfor sier Norge nei til medisinsk cannabis](https://www.dagensmedisin.no/legemidler-smartebehandling/hvorfor-sier-norge-nei-til-medisinsk-cannabis/731257)" er denne våren publisert i både Dagens Medisin og [Helsemagasinet VOF](https://vof.no/hvorfor-ble-cannabis-borte-som-medisin). Vi har også gjestet podkastene Paradigmepodden og Tanketokt. [Paradigmepodden](https://podcastportalen.no/podcast/religion-og-livssyn/paradigmepodden/episode/episode-160-ruben-solvang-medsinsk-cannabis/) er allerede publisert, mens Tanketokt-episoden kommer tidlig til høsten.

De store mediehusene fortsetter dessverre å ignorere våre henvendelser – enten det gjelder sterke pasienthistorier, førerkortsaken eller debattinnlegg. Vi har derfor begynt å henvende oss til mindre tidsskrifter og aviser og «Subjekt» har vist stor interesse, som vi har møte med i juli om en mulig artikkelserie.

## Underskriftskampanjen

Kampanjen ruller videre. Vi har nå 1 292 underskrifter, men det er fortsatt et stykke igjen til målet om 3 000. Målet er å bruke underskriftene til å sikre et møte direkte med helseminister Vestre. Dess flere som signerer, dess mer sannsynlig er det at vi får møtet. Har du ikke signert ennå? [Gjør det nå](https://stopplidelsen.no/underskriftskampanje/medisinsk-cannabis-pa-resept/) – man kan også signere anonymt. Del gjerne med venner og kjente!

## Førerkort-saken

Etter over et år i dialog med Helsedirektoratet, uten vilje til å rette opp åpenbare feil, valgte Stopp lidelsen til slutt å melde direktoratet til Riksrevisjonen for håndteringen av regelverket om førerrett og medisinsk cannabis.

Regelverket er etter vår vurdering høyst sannsynlig ulovlig: det mangler faglig grunnlag og bygger på juridiske definisjoner i strid med utredningsinstruksen, det blander medisinsk bruk med illegal rusbruk, og det fratar pasienter førerretten uten individuell vurdering – selv når legen skriftlig bekrefter at kjøreevnen ikke er påvirket. Dette gjelder også CBD-preparater som overhodet ikke påvirker kjøreevnen. [Egen artikkel om saken](https://stopplidelsen.no/nyheter/2026-05-20-riksrevisjonen/) ligger på hjemmesiden.

Saken har også et ansikt: Glenn Dahl mistet førerretten automatisk, til tross for at legen gjentatte ganger har bekreftet at han er fullt kjøredyktig. Glenn tar nå saken til retten – både for sin egen del og for alle i samme situasjon. Stopp lidelsen støtter saken, og du kan [bidra til spleisen](https://www.spleis.no/project/483880) hvis du har mulighet.

Riksrevisjonen velger selv hvilke saker de går inn i, og opplyser ikke om det underveis. Vi kan derfor ikke vite om saken følges opp før det har gått omtrent et år. Vi jobber derfor parallelt mot media, politikere og ledelsen i Helsedirektoratet. Målet er individuelle vurderinger gjort av lege, fremfor generelle forbud.

## Pasientforeninger

Denne våren har Mental Helse (over 11 000 medlemmer) valgt å støtte initiativet til Stopp lidelsen. I Storbritannia, som har hatt prøveordning i åtte år, skrives nå rundt 40 % av reseptene ut mot ulike former for psykiske helseplager – så dette er en stor og relevant pasientgruppe.

Vi har dessuten avholdt informasjonsmøter med PTSD-foreningen, Søvnforeningen, Angstforeningen, Parkinsonforeningen, Revmatikerforeningen og Endometrioseforeningen, og venter på endelig avklaring fra disse. I august skal vi møte Sanitetskvinnene – en samtale vi ser frem til, blant annet fordi medisinsk cannabis har dokumentert effekt ved flere sentrale kvinnehelsetilstander som endometriose, PMDD og overgangsplager.

De største foreningene – Kreftforeningen, MS-foreningen og Epilepsiforbundet – har foreløpig takket nei til informasjonsmøter på 45 minutter. Er du medlem i en forening med medlemmer som kan ha nytte av medisinsk cannabis, ber vi om hjelp til å åpne dørene. Når henvendelsene kommer fra medlemmer, er de vanskeligere å ignorere.

## Fagmiljø

I mai hadde vi et 30-minutters informasjonsmøte med Helse- og omsorgsdepartementet (HOD), der rådgiver til helseminister Vestre deltok sammen med fire overleger. Møtet følges opp med videre dialog. Vi har også møtt Nasjonalt servicemiljø for medisinske kvalitetsregistre og fått nyttig informasjon om hvordan en registerstudie kan implementeres i Norge. Dette arbeidet igangsettes høsten 2026.

Fem norske forskere står nå på listen over fagpersoner som ønsker å bli kontaktet når stortingsflertallet er på plass og arbeidsgruppen skal nedsettes. De kommer fra ulike medisinske fagfelt, men forsker alle på tilstander der medisinsk cannabis har vist effekt. De vil samarbeide direkte med Imperial College London om å:

- tilpasse UK Medical Cannabis Registry til norsk kontekst
- utarbeide nasjonale faglige retningslinjer for utskrivning og bruk gjennom registerstudien
- lage en plan for opplæring og kursing av leger og annet helsepersonell
- bistå Helsedirektoratet i revisjonen av helsekrav til førerkort for denne medikamentgruppen

## Bedrocan – usikker leveringssituasjon

Norske pasienter som bruker medisinsk cannabis fra Bedrocan står overfor en usikker fremtid. På grunn av endringer i nederlandsk lovgivning opphører produksjonen i påvente av ny lov, som tidligst trer i kraft i 2027. Dette rammer over 200 norske pasienter som henter disse standardiserte produktene på apoteket – som er er vanskelige å erstatte.

Stopp lidelsen har sendt brev til nederlandske myndigheter (Bureau voor Medicinale Cannabis) med krav om en midlertidig løsning, og har bedt norske myndigheter og DMP ta ansvar for at pasienter ikke blir stående uten medisin. Er du eller noen du kjenner berørt, oppfordrer vi dere til å kontakte DMP direkte ([postmottak@dmp.no](mailto:postmottak@dmp.no) / 22 89 77 00) og beskrive hvordan situasjonen påvirker dere. Ta også kontakt med ditt lokale apotek om leveringssituasjonen.

## Fra forskningsfronten

En tilbakevendende innvending mot saken er at «forskningen ikke er god nok». Derfor har vi denne våren brukt mye plass på sosiale medier på nettopp forskningen – og bildet er tydeligere enn motstanderne vil ha det til.

Omfanget er enormt: det finnes nå over 53 000 studier på cannabis og medisinsk bruk, og bare i fjor ble det publisert over 4 000 nye artikler. Mer enn 70 % av all forskning på feltet er publisert de siste ti årene. Blant nyere funn:

- En studie i *Nature: Scientific Reports* fulgte 416 pasienter, der 93,5 % opplevde angstlindring med medisinsk cannabis – med færre bivirkninger enn benzodiazepiner.
- En randomisert, dobbeltblind studie i *Headache* fant at fordampet THC + CBD ga smertelindring ved akutt migrene hos to av tre pasienter etter to timer.
- Den første RCT-en på ren CBD ved vaskulær demens viste klar reduksjon i uro, irritabilitet og aggresjon, og var godt tolerert.
- Store registerstudier fra Storbritannia, Tyskland og New Zealand viser betydelig smertereduksjon og redusert opioidbruk ved endometriose.

Samtidig har to negative oversiktsstudier (en Cochrane-review og en studie i *Lancet Psychiatry*, begge 2026) fått oppmerksomhet. Vi har gått grundig gjennom dem, og hovedinnvendingen er den samme: de tester isolerte cannabinoider på en idealisert pasientgruppe over altfor kort tid, og fanger dermed ikke opp det pasienter faktisk bruker eller opplever. Real World Evidence – som UK Medical Cannabis Registry med over 34 000 pasienter – forteller en helt annen historie.

## Kurs for helsepersonell og coacher

Stopp lidelsen har blitt kontaktet av Gil Luxenbourg, en av pionerene innen medisinsk cannabis i Israel. Han fikk lisens allerede i 2004, grunnla Israel Medical Cannabis Association og ble landets første instruktør godkjent av helsemyndighetene. I over 20 år har han utviklet strukturerte utdanningsprogrammer for helsepersonell.

Nå lanserer han *WIZDOM Cannabis Coaching Masterclass*, et tolv ukers live nettkurs der klinikere og cannabiscoacher trenes sammen i én kohort. Kurset gir et komplett apparat for cannabisoppfølging: strukturert førstesamtale, protokolldesign, journaling, produktforståelse, interaksjoner og kommunikasjonsverktøy for både pasient, familie og behandlende lege. Det består av ukentlige live-økter, case-arbeid, en løpende lærebok og en individuell oppfølgingssamtale med Gil.

Den første internasjonale kohorten starter 2. juli 2026, til en egen grunnpris for oppstartskohorten. Er du interessert? Les mer på [hjemmesiden hans](https://gilluxenbourg.com/masterclass/).

## Sosiale medier

Takk til alle som deler og liker! Vi er nå oppe i 3 629 følgere, og Meta har endelig fjernet begrensningene som ble innført i januar. Algoritmene er likevel uforutsigbare: høsten 2025 fikk vi rundt 100 nye følgere i uken – nå er vi nede i 5–10. Vi er derfor fortsatt helt avhengige av at dere deler innlegg og inviterer venner og kjente som sympatiserer med saken.

## God sommer!

Stopp lidelsen tar sommerferie fra 1. juli til midten av august. Da er Stortinget stengt og de fleste fagpersoner, pasientforeninger og politikere har ferie. Til høsten fortsetter arbeidet for stortingsflertall for fullt.

Vi ønsker dere alle en riktig god sommer, og takker hver og en som bidrar. Ingen kan gjøre alt, men alle kan gjøre noe!
