# Vedtekter for interesseorganisasjonen Stopp lidelsen

**28.02.25**

## § 1 Organisasjonens navn
Organisasjonens navn er Stopp lidelsen.

## § 2 Formål
Stopp lidelsen jobber for å gjøre medisinsk cannabis reelt tilgjengelig på resept for alle norske pasienter som kan ha nytte av det, og for å bryte ned stigma og fordommer forbundet med denne medikamentgruppen.

## § 3 Organisasjonsform
Organisasjonen er en frittstående juridisk person med medlemmer, og er selveiende. At den er selveiende innebærer at ingen, verken medlemmer eller andre, har krav på organisasjonens formue eller eiendeler, eller er ansvarlig for gjeld eller andre forpliktelser. Organisasjonen finansieres hovedsakelig gjennom donasjoner.

## § 4 Medlemmer
Styremedlemmene er organisasjonens eneste medlemmer.

## § 5 Rettigheter og plikter knyttet til medlemskapet
Alle medlemmer har rett til å delta på årsmøtet, har stemmerett og er valgbare til tillitsverv i organisasjonen. Medlemmene plikter å forholde seg til vedtektene og vedtak som er fattet i styremøter og på årsmøte.

## § 6 Årsmøte
Årsmøtet, som holdes hvert år, er organisasjonens høyeste myndighet. Årsmøtet er vedtaksført med det antall stemmeberettigede medlemmer som møter, og alle medlemmer har én stemme. Møteleder velges av årsmøtet.

Med mindre annet er bestemt, skal et vedtak, for å være gyldig, være truffet med alminnelig flertall av de avgitte stemmene. Stemmelikhet avgjøres ved loddtrekning.

Årsmøtet innkalles av styret med minst to ukers varsel, direkte til medlemmene. Forslag som skal behandles på årsmøtet skal være sendt til styret senest en uke før årsmøtet. Fullstendig saksliste og saksdokumenter må være tilgjengelig for medlemmene senest 3 dager før årsmøtet.

Årsmøtet kan ikke behandle forslag som ikke er oppført på sakslisten, med mindre 3/4 av de fremmøtte krever det.

## § 7 Årsmøtets oppgaver
Årsmøtet skal avholdes innen utgangen av april og skal:
- behandle årsmelding
- behandle regnskap
- behandle innkomne forslag
- vedta budsjett
- stemme over eventuelle endringer i styrets sammensetning

Regnskapsår følger kalenderår.

## § 8 Ekstraordinære årsmøter
Ekstraordinære årsmøter blir avholdt når styret bestemmer det, eller minst 1/3 av styrets medlemmene krever det.

Innkalling skjer på samme måte som for ordinære årsmøter, med minst en ukes varsel.

Ekstraordinært årsmøte kan bare behandle og ta avgjørelse i de sakene som er kunngjort i innkallingen.

## § 9 Styret
Styret er høyeste myndighet mellom årsmøtene og består av minimum 3 stykker. Organisasjonen skal så langt mulig bestå av den kompetansen og erfaring som kreves for å oppnå vårt mål. Styrets medlemmer kan inneha sine verv frem til de trekker seg eller årsmøtet vedtar noe annet. Styret kan nedsette utvalg eller personer, som ikke er medlemmer i organisasjonen, og utarbeider instruks for disse. Disse svarer til styret.

Styret skal holde møte når styreleder eller et flertall av styremedlemmene forlanger det.

Styret skal:
- iverksette årsmøtebestemmelser
- administrere og føre nødvendig kontroll med organisasjonens økonomi i henhold til gjeldende instrukser og bestemmelser
- representere organisasjonen utad
- foreslå styremedlemmer etter behov

Styret kan fatte vedtak når et flertall av styrets medlemmer er til stede. Vedtak fattes med flertall av de avgitte stemmene.

## § 10 Signaturrett
To styremedlemmer har i fellesskap signaturrett.

## § 11 Vedtektsendring
Endringer av disse vedtektene kan bare gjøres på ordinært eller ekstraordinært årsmøte etter å ha vært på sakslisten, og det krever 2/3 flertall av de avgitte stemmene.

## § 12 Oppløsning
Oppløsning av organisasjonen kan bare behandles på årsmøte, og krever 2/3 flertall. Organisasjonens formue skal etter oppløsning og gjeldsavleggelse tilfalle det formål foreningen arbeider for å fremme, ved at nettoformuen blir gitt til en organisasjon som årsmøte bestemmer.

Ingen medlemmer har krav på organisasjonens midler eller andel av disse, eller hefter for gjeld.
